b'\n_START_ARTICLE_\nSuomen kemianteollisuus\n_START_PARAGRAPH_\nSuomen kemianteollisuus on teollisuudenala Suomessa, johon kuuluvat esimerkiksi petrokemia (\xc3\xb6ljynjalostus), maatalouskemikaalit kuten lannoitteet ja torjunta-aineet, l\xc3\xa4\xc3\xa4keaineteollisuus, maaliteollisuus ja muoviteollisuus._NEWLINE_Vuonna 2014 Suomen ulkomaankaupan arvosta kemianteollisuuden osuus oli 23 prosenttia. Kemianteollisuus oli suurin yksitt\xc3\xa4inen vientisektori. Kemianteollisuuden tuotannon arvo vuonna 2014 oli yhteens\xc3\xa4 noin 19,7 miljardia euroa, ja se vastasi noin nelj\xc3\xa4nneksen Suomen teollisuuden kokonaistuotannosta._NEWLINE_Suomen suurimpia kemianteollisuuden yhti\xc3\xb6it\xc3\xa4 ovat \xc3\xb6ljynjalostaja Neste, rengasvalmistaja Nokian Renkaat ja muovivalmistaja Borealis Polymers. Kemirasta on yritysj\xc3\xa4rjestelyjen kautta irronnut osia kuten maalitehdas Tikkurila, maalin v\xc3\xa4riaineita valmistava CPS Color ja titaanidioksidia Porin tehtaassa tuottava Huntsman Corporation. Lannoitevalmistaja Kemira Growhow myytiin norjalaiselle Yaralle vuonna 2008._NEWLINE_Kemianteollisuus ty\xc3\xb6llist\xc3\xa4\xc3\xa4 Suomessa noin 35 000 henke\xc3\xa4 (v. 2014). Eniten ty\xc3\xb6llist\xc3\xa4v\xc3\xa4t toimialat ovat muovituotteet, peruskemikaalit ja l\xc3\xa4\xc3\xa4kkeet.'